AIŠKINAMASIS RAŠTAS

Dėl uždarosios akcinės bendrovės „Molėtų vanduo“ 2018 m. finansinių ataskaitų rinkinio tvirtinimo, pelno (nuostolių) paskirstymo

**1. Parengto tarybos sprendimo projekto tikslai ir uždaviniai**

Molėtų rajono savivaldybė UAB „Molėtų vanduo“ (toliau – Bendrovė) valdo 10 372 919 (100 proc.) paprastąsias vardines 0,29 euro vertės akcijas, kurių nominali vertė 3008147 euro.

Vadovaudamasi Lietuvos Respublikos akcinių bendrovių įstatymo 34 straipsnio 9 dalimi, UAB „Molėtų vanduo“ valdyba 2019 m. balandžio 15 d. pateikė visuotiniam akcininkų susirinkimui – Molėtų rajono savivaldybės tarybai - Bendrovės 2018 m. audituotą metinių finansinių ataskaitų rinkinį, pelno (nuostolių) paskirstymo projektą ir Bendrovės metinį pranešimą. Visuotinis akcininkų susirinkimas turi išimtinę teisę tvirtinti Bendrovės metinių finansinių ataskaitų rinkinį ir priimti sprendimą dėl pelno (nuostolių) paskirstymo.

Nepriklausomo auditoriaus nuomonė - finansinės ataskaitos visais reikšmingais atžvilgiais teisingai pateikia Bendrovės 2018 m. gruodžio 31 d. finansinę padėtį ir tą dieną pasibaigusių metų finansinės veiklos rezultatus ir pinigų srautus pagal verslo apskaitos standartus, priimtus taikyti Europos Sąjungoje.

2018 m. tvirtinant Bendrovės 2017 m. pelno (nuostolių) paskirstymą, nepaskirstytieji nuostoliai ataskaitinių finansinių metų pabaigai – 310 547 eurai – buvo perkelti į 2018 metus. Molėtų rajono savivaldybės taryba 2018-08-30 sprendimu Nr. B1-224 „Dėl Molėtų rajono savivaldybės turto investavimo ir uždarosios akcinės bendrovės „Molėtų vanduo“ įstatinio kapitalo didinimo ir mažinimo“ priėmė sprendimą investuoti ir kaip turtinį įnašą perduoti Bendrovei savivaldybės turto už 395 100,0 eurų, padidino Bendrovės įstatinį kapitalą 395 100,0 eurų, išleidžiant 1 362 414 akcijas, ir sumažino Bendrovės įstatinį kapitalą 310 547 eurais, kad būtų panaikinti Bendrovės balanse įrašyti nuostoliai, anuliuojant 1 070 852 akcijas.

Ataskaitiniais finansiniais metais Bendrovė patyrė 17 585 Eur nuostolį. Nepaskirstytinieji nuostoliai ataskaitinių finansinių metų pabaigoje – 17 585 Eur – perkeliami į 2019 metus.

Bendrovės veikla įvertinta patenkinamai.

2018 metams nustatyti uždaviniai ir jų įgyvendinimas:

1. sėkmingai baigti įgyvendinti „Vandens tiekimo ir nuotekų tvarkymo infrastruktūros plėtra ir rekonstrukcija Molėtų r. Inturkėje (Pakrovų k.), Giedraičiuose ir Alantoje“ projektą.

Projekto įgyvendinimas dėl objektyvių priežasčių (užtrukus projekto derinimo darbams, rangovas prašė pratęsti projekto įgyvendinimą 6 mėn.) perkeliamas į 2019 metus.

1. prie centralizuotų nuotekų tinklų prijungti du Girininkijos g. daugiabučius namus.

Du Girininkijos g. daugiabučiais namai prijungti prie centralizuotų nuotekų tinklų.

1. Prie centralizuotų nuotekų tinklų prijungti 87 proc. Molėtų miesto gyventojų būstų.

Planuotas 87 proc. Molėtų miesto gyventojų būstų prijungimas prie centralizuotų nuotekų tinklų nepasiektas. Priežastis – neįvykdytas projektas „Privačių namų prijungimo prie nuotekų surinkimo infrastruktūros Molėtų mieste darbai“, kurio metu turėjo būti prijungti 143 Molėtų miesto gyventojų būstai prie centralizuotų nuotekų tinklų. 2018 m. prijungta 10 butų ir 13 individualių gyvenamųjų namų, tai sudaro 14 proc.

1. Planuojamas veiklos finansinis rezultatas – 24,0 tūkst. Eur pelnas (nuo 2018-05-01 įsigalioja nauja kainodara).

Planuotas veiklos finansinis rezultatas nepasiektas. Bendrovė patyrė 17 585 Eur nuostolį. Priežastys:

1. pardavimo pajamos sumažėjo 25,5 tūkst. Eur;
2. nepasiektas planuotas vartotojų padidėjimas;
3. nauja teikiamų paslaugų kaina įsigaliojo 1 mėn. vėliau, negu planuota.

2019 metams Bendrovei valdyba nustatė šiuos tikslus:

1. Baigti įgyvendinti „Vandens tiekimo ir nuotekų tvarkymo infrastruktūros plėtra ir rekonstrukcija Molėtų r. Inturkėje (Pakrovų k.), Giedraičiuose ir Alantoje“ projektą;
2. Sudaryti galimybes lengviau naujiems vartotojas prisijungti prie Bendrovei priklausančių tinklų;
3. Siekti, kad geriamojo vandens tiekimo ir nuotekų tvarkymo paslaugų perskaičiuota kaina 2020 metams sumažėtų 3 procentais;
4. Planuoti veiklos finansinį rezultatą – 12,7 tūkst. Eur pelną.

Parengto sprendimo projekto tikslas – patvirtinti Bendrovės 2018 m. audituotą metinių finansinių ataskaitų rinkinį ir paskirstyti 2018 m. pelną (nuostolius).

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas, 48 straipsnio 2 dalis;

Lietuvos Respublikos akcinių bendrovių įstatymo 20 straipsnio 1 dalies 10, 11 punktai, 24 straipsnio 1 dalis, 58 straipsnio 2 dalis, 59 straipsnio 1 ir 2 dalys;

[**Lietuvos Respublikos įmonių finansinės atskaitomybės įstatymo**](http://litlex.molsav.lt/LL.DLL?Tekstas=1?Id=50885&Zd=%C1MONI%D8%2BFINANSIN%CBS%2BATSKAITOMYB%CBS%2B%C1STATYMAS&BF=4#0txt)20 straipsnio 1 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Neigiamų pasekmių nenumatoma.

**4. Priemonės sprendimui įgyvendinti**

Priimto sprendimo vykdymas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Bendrovės direktorius.